**Informatīvais ziņojums**

**par neformālās Eiropas Savienības Transporta, telekomunikāciju un enerģētikas**

**ministru padomes 2018. gada 18. septembra sanāksmē izskatāmajiem jautājumiem**

**I Sanāksmē izskatāmie jautājumi**

2018. gada 18. septembrī Lincā, Austrijā notiks neformālā Eiropas Savienības (turpmāk – ES) Transporta, telekomunikāciju un enerģētikas ministru padomes sanāksme. Tās laikā delegāti tiks aicināti apmainīties ar viedokļiem par ūdeņradi, kas iegūts no atjaunojamajiem energoresursiem, uzglabāšanas sistēmām un energoietilpīgām nozarēm. Vienlaikus tiks diskutēts par neatrisinātiem jautājumiem, kas saistīti ar Tīras enerģijas pakotni, koncentrējoties uz iekšējo enerģijas tirgu. Tāpat delegātiem būs iespēja vairāk uzzināt par inovatīvām enerģijas tehnoloģijām. Ņemot vērā, ka vienotajam enerģijas tirgum nepieciešama turpmāka dalībvalstu sadarbība, kā arī sadarbība starp privāto un valsts sektoru, Austrijas prezidentūra aicinās dalībvalstis parakstīt “Ūdeņraža iniciatīvu”.

Divu darba sesiju ietvaros tiks izskatīti šādi Ekonomikas ministrijas (turpmāk – EM) kompetencē esoši jautājumi:

1. **Atjaunojamās enerģijas sistēmas integrācija un ūdeņraža iniciatīva**

## Enerģijas ražošana no atjaunojamiem energoresursiem arvien palielināsies, lai veicinātu enerģijas sistēmas dekarbonizāciju. Viens no galvenajiem izaicinājumiem, kas ir saistīta ar dekarbonizāciju Eiropā, ir neregulāras atjaunojamās enerģijas integrācija. Nākotnes enerģijas sistēmā decentralizētas enerģijas ražošanas dēļ ir jācenšas samazināt ražošanas jaudas svārstības, kā arī enerģijas plūsmas dažādos virzienos.

Galvenokārt tiek diskutēts par trīs pieejām, kā risināt šos izaicinājumus. Pirmkārt, labi funkcionējošam iekšējam enerģijas tirgum jāspēj izlīdzināt piedāvājumu un pieprasījumu visā ES. Otrkārt, virkne tehnoloģiju, kas ļauj uzglabāt elektroenerģiju vai veicina enerģijas pārveidošanu starp elektroenerģiju un gāzi, ir jau daudzsološā līmenī, lai nodrošinātu elektrības ražošanu liela pieprasījuma gadījumā, kas arī ir “ūdeņraža iniciatīvas” uzmanības centrā. Treškārt, energoefektivitāte, izmantojot digitalizācijas potenciālu, spēlēs svarīgu lomu, lai izlīdzinātu pieprasījumu.

Ūdeņradis nodrošina plašu pielietojuma spektru. Ūdeņradis var tikt izmantots ilgtermiņa enerģijas uzglabāšanā un pārveidots par elektroenerģiju. Rūpniecībā ūdeņradis kā enerģijas nesējs ar augstu enerģijas blīvumu nākotnē var aizstāt oglekļa intensīvus procesus. Turklāt transportā ūdeņradis un atkārtotā elektrifikācija ar kurināmā elementu starpniecību var atbalstīt e-mobilitāti.

## Austrijas prezidentūra vēlas izvirzīt diskusijai un politikas debatēm sekojošus jautājumus:

***1) Ūdeņradis ir uzrādījis potenciālu, jo īpaši, runājot par ūdeņraža ieguvi no elektroenerģijas (“power-to-hydrogen”) tehnoloģijām, lai veicinātu atjaunojamās enerģijas integrāciju, enerģijas uzglabāšanu, iesūknēšanu gāzes tīklos un rūpniecisko izmantošanu. Kā dalībvalstis redz ūdeņraža nozīmi un tā tirgus potenciālu energosistēmas dekarbonizācijas procesā?***

**Latvijas nostāja:**

Latvija uzskata, ka ūdeņraža kā enerģijas avota un transporta degvielas tehniskais un ekonomiskais potenciāls ir ārkārtīgi augsts, un tam ir izšķiroša loma atjaunojamās enerģijas attīstības veicināšanā un oglekļa emisiju apjoma samazināšanā. Latvija atbalsta viedokli, ka pētījumiem, tehnoloģiju attīstībai un infrastruktūras attīstība ir uzskatāma par ES līmeņa prioritāti, kuras atbalstam ir būtiski novirzīt arī ES atbalsta finansējumu. Latvija īpaši uzsver, ka, ņemot vērā dalībvalstu atšķirīgos klimatiskos apstākļus un vēsturiskās enerģijas ražošanas pārvades infrastruktūras atšķirības dalībvalstīs, būtiska loma ir piešķirama arī pētījumiem par ūdeņraža kā par metāna ražošanas izejvielas perspektīvām un ar to saistīto tehnoloģiju attīstības veicināšanai.

***2) No pētniecības un attīstības līdz īstenošanai: vai dalībvalstis redz nepieciešamību īpašai ES rīcībai, lai veicinātu ūdeņraža ražošanu un transportēšanu iekšējā enerģijas tirgū? Vai dalībvalstīs ir kādi veiksmīgu politikas pasākumu paraugprakses piemēri?***

**Latvijas nostāja:**

Latvija uzskata, ka ES rīcība, lai veicinātu ūdeņraža ražošanu un transportēšanu ES iekšējā enerģijas tirgū, ir vēlama un atbalstāma. No Latvijas interešu viedokļa ir būtiski, lai, ieviešot šādus pasākumus, pēc iespējas racionālāk un lietderīgāk, apsverot iespējas arī starp risinājumiem izmantot ūdeņradi par izejvielu metāna vai elektroenerģijas ražošanas izejvielu, tiktu izmantota dalībvalstīs jau strādājošās enerģijas pārvades sistēmas, piemēram, jau strādājošo naftas, naftas produktu un dabasgāzes cauruļvadus, elektropārvades līnijas, kā arī ES valstīs funkcionējošās dabasgāzes krātuves.

Šobrīd Latvijā tiek īstenots viens ūdeņraža ražošanas projekts, kas paredz ūdeņraža ražotnes izveidi un tā izmantošanu galvaspilsētas Rīgas sabiedriskajā transportā. Ūdeņradi kā Rīgas sabiedriskā transporta degvielu ir plānots uzsākt izmantot 2018. gada laikā, kad Rīgas pašvaldības uzņēmums “Rīgas Satiksme” saņems pirmos pasūtītos ūdeņraža trolejbusus.

Latvijas Oglekļa mazietilpīgas stratēģijas 2050. gadam (projekts) vīzija paredz nosacījumu par efektīvu gan ūdeņraža iegūšanu no dažādiem AER, gan tā uzglabāšanu.

***3) Cik lielā mērā pieprasījuma pārvaldība var palīdzēt mazināt uzglabāšanas nepieciešamību?***

**Latvijas nostāja:**

Latvijas vērtējumā, pieprasījuma pārvaldības kopējā ietekme uz energosistēmu darbību un ietekme uz nepieciešamību pēc enerģijas uzglabāšanas pakalpojumiem, ir vērtējama reģionālā un nacionālā līmenī, ņemot vērā katra reģiona vai dalībvalsts enerģijas patēriņa struktūru un jau esošo infrastruktūru. Latvijas vērtējumā, reģionos un dalībvalstīs, kuros jau šobrīd ir pieejama augsti attīstīta enerģijas uzglabāšanas infrastruktūra, būtu jāizvairās no prioritātes piešķiršanas kādam no minētajiem pakalpojumiem, un pieprasījuma pārvaldības vai enerģijas uzglabāšanas pakalpojumu vidū ir jānodrošina godīga, ekonomiski pamatota konkurence.

Latvijas vērtējumā, pieprasījuma pārvaldības pakalpojumu un uzglabāšanas pakalpojumu perspektīvas ir cieši saistītas ar katras dalībvalsts enerģijas patēriņa intensitātes struktūru, un nav pamatoti ieviest vienotu, dalībvalstu rīcības brīvību ierobežojošu pieeju. Latvija uzskata, ka ir svarīgi, lai Eiropas Savienības līmenī apstiprinātā pieeja nebūtu pretrunā ar atsevišķās dalībvalstīs identificēto nepieciešamību veicināt, piemēram, apstrādes rūpniecības attīstību un neierobežot ar to saistīto, sagaidāmo atsevišķu energoresursu patēriņa pieaugumu. Tāpat izvēlētajai pieejai nebūtu jāierobežo tādi dalībvalstīs iespējamie pasākumi, kā, piemēram, transporta elektrifikācija.

1. **Diskusija par neatrisinātiem Tīras enerģijas pakotnes jautājumiem, koncentrējoties uz iekšējo enerģijas tirgu**

Tīras enerģijas pakotnē līdz ar Elektroenerģijas direktīvu un regulu tiek ierosināts modernizēt elektroenerģijas tirgus dizainu, lai iekšējais tirgus būtu piemērots arvien pieaugošai decentralizētai elektroenerģijas ražošanai no atjaunojamiem energoresursiem. Vienlaikus pastāv bažas par iespējamu elastīguma trūkumu, jo īpaši par atbilstošu pārvades un ražošanas jaudu. Šobrīd ES mēroga noteikumi par jaudas mehānismiem ir viens no galvenajiem neatrisinātajiem jautājumiem.

Ilgtermiņā ir jāvērtē, vai jaudas palielināšanas mehānismu pieaugošā izmantošana ir pārejas posma parādība vai arī tas drīzāk norāda uz strukturāliem jautājumiem, kas izriet no politikas attīstības tendencēm, piemēram, mainīgas atjaunojamās enerģijas ražošanas tirgus integrācija. Protams, jaudas mehānismiem būs jāpievieno pasākumi, lai uzlabotu pašreizējo tirgus struktūru, kas ir pārskatītā tiesiskā regulējuma iekšējā elektroenerģijas tirgū vispārējais mērķis, lai vispirms samazinātu tirgus intervences nepieciešamību.

Otrajai darba sesijai Austrijas prezidentūra ir izvirzījusi šādus jautājumus:

***1) Kuri instrumenti un pasākumi ir būtiski, lai realizētu tirgus elastīguma potenciālu, lai visveiksmīgāk risinātu pieaugošās elektroenerģijas ražošanas svārstības?***

**Latvijas nostāja:**

Latvijas vērtējumā, par vienlīdz būtiskiem ir uzskatāmi gan risinājumi, kuri nodrošina augstāku elastību elektroenerģijas pārvades sistēmas vadībā un elektroenerģijas ražošanā (piemēram, elektroenerģijas pārvades sistēmas inerces iekārtu un enerģijas uzkrāšanas iekārtu attīstība), gan arī risinājumi, kuri veicina elektroenerģijas patēriņa elastību, piemēram, enerģijas uzkrāšanas iekārtu vai patēriņa samazināšanas risinājumu attīstība patērētājiem piederošos objektos.

Latvijas vērtējumā, ir ļoti būtiski, lai dalībvalstīm, izvēloties viena vai otra energoapgādes elastības risinājuma ieviešanu un veicināšanu, saglabātos būtiska izvēles brīvība un iespēja ņemt vērā tādus apsvērumus kā elektroenerģijas pārvades un sadales sistēmas noslodze, elektroenerģijas ražošanas patēriņa reģionālais izvietojums, kā arī izvēlētā elastības risinājuma ietekme uz elektroenerģijas tīklu ekspluatācijas izmaksām.

Latvijas vērtējumā, ieviešot elastības risinājumu, ir ļoti būtiski ņemt vērā jau vēsturiski veiktās investīcijas, piemēram, ražošanas sektorā, un pēc iespējas racionāli un atbildīgi izvērtēt iespēju pilnvērtīgi izmantot dalībvalstīm jau šobrīd pieejamo infrastruktūru un iekārtas. Ir būtiski, lai ieviešot elastības risinājumus, starp dažādām tehnoloģijām un tirgus mehānismiem tiktu nodrošināta nediskriminējoša pieeja un noteikti līdzvērtīgi tarifi un maksa par saņemtajiem pakalpojumiem atbilstoši tirgus dalībnieku radītajai ietekmei uz sistēmas kopējo darbību.

***2) Kur jaudas mehānismi tiek uzskatīti par pēdējo līdzekli, kā mēs varam nodrošināt ES mēroga un valsts līmeņa atbilstības novērtējumu konsekvenci un salīdzināmību? Vai ir nepieciešams precizēt šo divu novērtēšanas veidu savstarpējo saistību?***

**Latvijas nostāja:**

Latvija uzskata, ka, veicot jaudu pietiekamības novērtējumus un lemjot par uz šiem novērtējumiem balstītu pasākumu ieviešanu, ir svarīgi saglabāt augstu nacionālo pārvades sistēmas operatoru un regulatoru autonomiju un neatkarību, tāpēc lēmumu pieņemšanā par iespējamo jaudas atbalsta mehānismu ieviešanu par primāro atskaites punktu jāuzskata tieši nacionālā pārvades sistēmas operatora novērtējums.

Vienlaikus Eiropas Savienības līmeņa jaudu pietiekamības novērtējumam un to izstrādi reglamentējošajiem principiem ir jākalpo par atskaites punktu, definējot to pasākumu loku, kurus ir tiesīgi ieviest nacionālie pārvades sistēmas operatori, kā arī jānodrošina iespējas vērtēt un apstrīdēt nacionālo pārvades sistēmas operatoru lēmumus gadījumos, ja ir pamatotas aizdomas par to, ka to ieviešamie pasākumi ierobežo vienotā elektroenerģijas tirgus darbību vai arī sniedz tehniski un ekonomiski nepamatotas priekšrocības ierobežotam lokam tirgus dalībnieku.

***3) Vai stratēģiskās rezerves būtu jāvērtē atšķirīgi no tirgus mēroga mehānismiem, un, ja “jā”, tad kādos aspektos? Vai būtu jādod priekšroka jaudas mehānismiem, un/vai uz tiem būtu jāattiecina stingrāki emisiju standarti saistībā ar ES klimata un enerģētikas politiku?***

**Latvijas nostāja:**

Latvijas vērtējumā, ir svarīgi ES dalībvalstīm saglabāt vērā ņemamu izvēles brīvību un lēmums par prioritātes piešķiršanu risinājumam, kas paredz stratēģisko rezervju izveidi, vai arī jaudu atbalsta mehānismam, ir jāpieņem, ņemot vērā arī lēmuma ietekmi uz konkurenci un cenu veidošanos elektroenerģijas tirgū. Tāpēc gan stratēģisko rezervju izveide, gan jaudas atbalsta mehānismi būtu jāvērtē kā vienlīdz pieļaujami risinājumi sistēmas pietiekamības un drošības veicināšanai elektroenerģijas pārvades sistēmām, un uz abiem iespējamajiem mehānismiem būtu jāattiecina vienlīdz stingras prasības pieļaujamajam izmešu apjomam. Ir būtiski, lai izvēlētā pieeja stimulētu jaunas investīcijas elektroenerģijas ražošanas aktīvos, kā arī neveicinātu nepamatotas priekšrocības tiem ražošanas aktīviem, kuri tuvojas sava dzīves cikla beigām un kuru emisiju apjoms ES klimata un enerģētikas politikas kontekstā ir nepieņemami augsts.

**II Latvijas delegācija**

Delegācijas vadītājs: **Ē. Eglītis**, Ekonomikas ministrijas valsts sekretārs

Delegācijas dalībnieki: **G. Valdmanis,** Ekonomikas ministrijas Enerģijas tirgus un infrastruktūras departamenta direktora vietnieks

**I. Iļjina**,Ekonomikas ministrijas nozares padomniece, Latvijas Republikas Pastāvīgā pārstāvniecība Eiropas Savienībā

Ministru prezidenta biedrs,

ekonomikas ministrs A . Ašeradens

Valsts sekretārs Ē. Eglītis

1468

10.09.2018.

G.Valdmanis, 67013194

Gunars.Valdmanis@em.gov.lv

I.Kaproviča, 67013192

Inese.Karpovica@em.gov.lv